b'\n_START_ARTICLE_\nPoltetun Nj\xc3\xa1llin saaga\n_START_PARAGRAPH_\nPoltetun Nj\xc3\xa1llin saaga (isl. Brennu-Nj\xc3\xa1ls saga) on keskiaikainen islantilainen saaga. Se on pisin ja laajin niin kutsutuista islantilaissaagoista (isl. \xc3\x8dslendingas\xc3\xb6gur) ja kirjoitettu vuosien 1275\xe2\x80\x931290 v\xc3\xa4lisen\xc3\xa4 aikana. Saaga kertoo kahdesta yst\xc3\xa4vyksest\xc3\xa4, Nj\xc3\xa1llista ja Gunnarrista sek\xc3\xa4 n\xc3\xa4iden perheist\xc3\xa4, jotka ovat osallisena pitk\xc3\xa4ss\xc3\xa4 verikoston kierteess\xc3\xa4. Tapahtumat sijoittuvat p\xc3\xa4\xc3\xa4osin aikaan hieman ennen islantilaisten kristillistymist\xc3\xa4 (v. 999/1000) ja pian sen j\xc3\xa4lkeen, ja maantieteellisesti Etel\xc3\xa4-Islantiin mutta ajoittain my\xc3\xb6s Britteinsaarille tai muualle Skandinaviaan ja Islantiin. Poltetun Nj\xc3\xa1llin saagaa on yleisesti pidetty saagakirjallisuuden mestaritaidonn\xc3\xa4ytteen\xc3\xa4. Saagan vanhimmat s\xc3\xa4ilyneet k\xc3\xa4sikirjoitukset ovat 1300-luvulta (AM 468 4to eli Reykjab\xc3\xb3k, n. 1300\xe2\x80\x931315, ja AM 133 fol  eli K\xc3\xa1lfal\xc3\xa6kjarb\xc3\xb3k, n. 1300), mink\xc3\xa4 lis\xc3\xa4ksi siit\xc3\xa4 on s\xc3\xa4ilynyt useita keskiaikaisia ja reformaation j\xc3\xa4lkeisi\xc3\xa4 k\xc3\xa4sikirjoituksia. S\xc3\xa4ilyneiden k\xc3\xa4sikirjoitusten valossa saaga on ollut yksi suosituimmista saagoista kautta aikojen. Sen kirjoittajaa ei tunneta, mutta on arveltu, ett\xc3\xa4 h\xc3\xa4n olisi ollut kirkonmies. T\xc3\xa4m\xc3\xa4n on kuitenkin t\xc3\xa4ytynyt olla hyvin oppinut ja lukenut. Kirjoittaja on ollut hyvin perehtynyt islantilaiseen lakiin ja kiinnostunut moraaliteologisista kysymyksist\xc3\xa4. H\xc3\xa4n on my\xc3\xb6s tuntenut sek\xc3\xa4 suullista perinnett\xc3\xa4 ett\xc3\xa4 oppinutta latinankielist\xc3\xa4 kirjallisuutta.  Poltetun Nj\xc3\xa1llin saaga on ilmestynyt Antti Tuurin suomentamana vuonna 1996 (Otava).\n_START_SECTION_\nHr\xc3\xbatr and Hallger\xc3\xb0r\n_START_PARAGRAPH_\nSaagan alussa kerrotaan Ragnarr Karvahousun saagassa mainitun muinaisen kuningas Ragnarrin j\xc3\xa4lkel\xc3\xa4isest\xc3\xa4 Hr\xc3\xbatr Herj\xc3\xb3lfrinpojasta (isl. Herj\xc3\xb3lfsson). T\xc3\xa4m\xc3\xa4 saavuttaa kunniaa ja menestyst\xc3\xa4 Norjassa. Hr\xc3\xbatrin suhde kuningatar\xc3\xa4iti Gunnhildriin kuitenkin aikaansaa sen, ettei Hr\xc3\xbatrin my\xc3\xb6hemmin Islannissa solmima liitto Unnrin kanssa ei suju vaan p\xc3\xa4\xc3\xa4ttyy eroon. Hr\xc3\xbatr ei kuitenkaan suostu palauttamaan Unnrin my\xc3\xb6t\xc3\xa4j\xc3\xa4isi\xc3\xa4 vaan haastaa Unnrin is\xc3\xa4n, M\xc3\xb6r\xc3\xb0rin taisteluun. M\xc3\xb6r\xc3\xb0r ei suostu, koska tiet\xc3\xa4\xc3\xa4 Hr\xc3\xbatrin maineen ja ettei p\xc3\xa4rj\xc3\xa4isi t\xc3\xa4lle taistelussa. Hr\xc3\xbatr saa siksi pit\xc3\xa4\xc3\xa4 Unnrin my\xc3\xb6t\xc3\xa4j\xc3\xa4iset, mutta M\xc3\xb6r\xc3\xb0rin n\xc3\xa4k\xc3\xb6kulmasta lopputulos ei ole oikeudenmukainen. _NEWLINE__NEWLINE_Hr\xc3\xbatrilla on my\xc3\xb6s veli, H\xc3\xb6skuldr, jolla on kaunis tyt\xc3\xa4r nimelt\xc3\xa4 Hallger\xc3\xb0r. Jo saagan alussa Hr\xc3\xbatr ihmettelee, mist\xc3\xa4 \xe2\x80\x9dvarkaan silm\xc3\xa4t\xe2\x80\x9d ovat sukuun tulleet, ja viittaa n\xc3\xa4in Hallger\xc3\xb0riin. My\xc3\xb6hemmin kerrotaan Hallger\xc3\xb0rin kahdesta ensimm\xc3\xa4isest\xc3\xa4 avioliitosta. Kumpikin p\xc3\xa4\xc3\xa4ttyy niin, ett\xc3\xa4 Hallger\xc3\xb0rin kasvatusis\xc3\xa4 \xc3\x9ej\xc3\xb3st\xc3\xb3lfr surmaa aviomiehet. Hallger\xc3\xb0r on itse my\xc3\xb6t\xc3\xa4vaikuttanut ensimm\xc3\xa4isen miehens\xc3\xa4 surmaan, mutta toiseen mieheens\xc3\xa4 h\xc3\xa4n on ollut kiintynyt. Er\xc3\xa4\xc3\xa4n\xc3\xa4 p\xc3\xa4iv\xc3\xa4n\xc3\xa4 avioparin v\xc3\xa4lill\xc3\xa4 on erimielisyyksi\xc3\xa4, ja sen seurauksena \xc3\x9ej\xc3\xb3st\xc3\xb3lfr surmaa my\xc3\xb6s toisen aviomiehen. Tappo ei ole Hallger\xc3\xb0rille mieluinen. Hr\xc3\xbatr kostaa sen surmaamalla \xc3\x9ej\xc3\xb3st\xc3\xb3lfrin.\n_START_SECTION_\nGunnarr ja Nj\xc3\xa1ll\n_START_PARAGRAPH_\nSeuraavaksi saaga siirty kuvaamaan Gunnarr H\xc3\xa1mundrinpoikaa (isl. H\xc3\xa1mundarson) ja Nj\xc3\xa1ll \xc3\x9eorgeirrinpoikaa (isl. \xc3\x9eorgeirsson). Miehet ovat l\xc3\xa4heisi\xc3\xa4 yst\xc3\xa4vyksi\xc3\xa4. Heist\xc3\xa4 Gunnarr on urheudessaan ja fyysisiss\xc3\xa4 kyvyiss\xc3\xa4\xc3\xa4n ja taidoissaan voittamaton, kun taas Nj\xc3\xa1ll tunnetaan suuresta viisaudestaan. Kun Gunnarrin velvollisuudeksi tulee esitt\xc3\xa4\xc3\xa4 uudelleen vaatimus Unnrin my\xc3\xb6t\xc3\xa4j\xc3\xa4isten palauttamisesta, Nj\xc3\xa1ll keksii h\xc3\xa4nelle keinot teht\xc3\xa4v\xc3\xa4n suorittamiseen, ja Hr\xc3\xbatr joutuu taipumaan. _NEWLINE__NEWLINE_Gunnarr matkaa my\xc3\xb6hemmin Skandinaviaan ja palattuaan h\xc3\xa4n menee yleisk\xc3\xa4r\xc3\xa4jille (isl. Al\xc3\xbeingi) upeasti varustautuneena. Siell\xc3\xa4 h\xc3\xa4n tapaa Hallger\xc3\xb0rin, ja kumpikin on vaikuttunut toisistaan. Hallger\xc3\xb0r ja Gunnarr kihlataan lopulta toisilleen, huolimatta siit\xc3\xa4, ett\xc3\xa4 Hr\xc3\xbatr varoittelee Hallger\xc3\xb0rin luonteesta ja my\xc3\xb6s Nj\xc3\xa1llilla on omat ep\xc3\xa4ilyksens\xc3\xa4. _NEWLINE__NEWLINE_Hr\xc3\xbatrin ja Nj\xc3\xa1llin ep\xc3\xa4ilykset osoittautuvat oikeiksi, kun Hallger\xc3\xb0r riitaantuu Nj\xc3\xa1llin vaimon, Berg\xc3\xbe\xc3\xb3ran, kanssa. Hallger\xc3\xb0r yllytt\xc3\xa4\xc3\xa4 muutamia miehi\xc3\xa4 tappamaan Nj\xc3\xa1llin tilanv\xc3\xa4ke\xc3\xa4 ja Berg\xc3\xbe\xc3\xb3ra vastaa n\xc3\xa4ihin tekoihin j\xc3\xa4rjest\xc3\xa4m\xc3\xa4ll\xc3\xa4 niin, ett\xc3\xa4 kukin tappo kostetaan. Jokaisen tapon j\xc3\xa4lkeen heid\xc3\xa4n aviomiehens\xc3\xa4 sovittelevat surmat sopimalla korvauksista kunkin tapetun statuksen mukaisesti. Viides Hallger\xc3\xb0rin yllytyksen uhreista on Nj\xc3\xa1llin poikien kasvatusis\xc3\xa4 \xc3\x9e\xc3\xb3r\xc3\xb0r. Mukana \xc3\x9e\xc3\xb3r\xc3\xb0ria surmaamassa on my\xc3\xb6s \xc3\x9er\xc3\xa1inn Sigf\xc3\xbassinpoika (isl. Sigf\xc3\xbasson), joka on Gunnarrin sukulaismies ja Hallger\xc3\xb0rin tytt\xc3\xa4ren mies. Kostonkierteen j\xc3\xa4lkeen Nj\xc3\xa1ll ja Gunnarr sopivat asian, mutta \xc3\x9er\xc3\xa1innin l\xc3\xa4sn\xc3\xa4olo \xc3\x9e\xc3\xb3r\xc3\xb0rin tappopaikalla aiheuttaa my\xc3\xb6hemmin ongelmia.\n_START_SECTION_\nGunnarr ja Hallger\xc3\xb0r\n_START_PARAGRAPH_\nSeuraavaksi Hallger\xc3\xb0r laittaa yhden orjistaan, Melk\xc3\xb3lfrin ry\xc3\xb6v\xc3\xa4\xc3\xa4m\xc3\xa4\xc3\xa4n Otkell-nimisen miehen. Gunnarr yritt\xc3\xa4\xc3\xa4 v\xc3\xa4litt\xc3\xb6m\xc3\xa4sti sovitella konfliktia, mutta h\xc3\xa4nen tarjoustaan ei hyv\xc3\xa4ksyta. Gunnarria vastaan nostetaan k\xc3\xa4r\xc3\xa4j\xc3\xa4juttu, jonka Gunnarr kuitenkin Nj\xc3\xa1llin avulla voittaa. Riidelless\xc3\xa4\xc3\xa4n Hallger\xc3\xb0rin kanssa t\xc3\xa4m\xc3\xa4n j\xc3\xa4rjest\xc3\xa4m\xc3\xa4st\xc3\xa4 ry\xc3\xb6st\xc3\xb6st\xc3\xa4 Gunnarr vihanpuuskassa l\xc3\xa4im\xc3\xa4ytt\xc3\xa4\xc3\xa4 Hallger\xc3\xb0ria.  _NEWLINE__NEWLINE_My\xc3\xb6hemmin Otkell haavoittaa Gunnarria vahingossa, ja vaikka onkin haluton tappamaan Gunnarr kostaa kokemansa h\xc3\xa4pe\xc3\xa4n. Veljens\xc3\xa4 Kolskeggrin avustamana Gunnarr surmaa Otkellin ja t\xc3\xa4m\xc3\xa4n seuralaiset. Nj\xc3\xa1llin avustuksella asia saadaan soviteltua, ja Gunnarrin maine kasvaa. Nj\xc3\xa1ll kuitenkin varoittaa Gunnarria, ett\xc3\xa4 t\xc3\xa4m\xc3\xa4 olisi alku t\xc3\xa4m\xc3\xa4n tekemille tapoille. _NEWLINE__NEWLINE_Gunnarr suostuu hevostappeluun Starka\xc3\xb0r-nimisen miehen kanssa. Vastapuoli kuitenkin huijaa, ja Gunnarr on j\xc3\xa4lleen keskell\xc3\xa4 konfliktia. Nj\xc3\xa1ll yritt\xc3\xa4\xc3\xa4 toimia sovittelijana, mutta \xc3\x9eorgeirr Starka\xc3\xb0rinpoika (isl. Starka\xc3\xb0sson) ei suostu sovintoon. Gunnarrin matkatessa kahden veljens\xc3\xa4 kanssa Starka\xc3\xb0r ja t\xc3\xa4m\xc3\xa4n liittolaiset v\xc3\xa4ijyv\xc3\xa4t heit\xc3\xa4 ja hy\xc3\xb6kk\xc3\xa4\xc3\xa4v\xc3\xa4t heid\xc3\xa4n kimppuunsa. Gunnarr veljineen surmaa hy\xc3\xb6kk\xc3\xa4\xc3\xa4jist\xc3\xa4 nelj\xc3\xa4toista, mutta Gunnarrin veli Hj\xc3\xb6rtr kuolee._NEWLINE__NEWLINE_Juonittelujen taustalla n\xc3\xa4ytt\xc3\xa4\xc3\xa4 olevan Hr\xc3\xbatrin ensimm\xc3\xa4isen vaimon, Unnrin, poika M\xc3\xb6r\xc3\xb0r Valgar\xc3\xb0rinpoika (isl. Valgar\xc3\xb0sson). M\xc3\xb6r\xc3\xb0r vihaa ja kadehtii Gunnarria, ja k\xc3\xa4ytt\xc3\xa4\xc3\xa4 muita hyv\xc3\xa4kseen saavuttaakseen p\xc3\xa4\xc3\xa4m\xc3\xa4\xc3\xa4r\xc3\xa4ns\xc3\xa4. H\xc3\xa4n on saanut tiet\xc3\xa4\xc3\xa4 Nj\xc3\xa1llin ennustaneen, ett\xc3\xa4 Gunnarr kuolisi, jos h\xc3\xa4n tappaisi kahdesti samasta suvusta. H\xc3\xa4n yllytt\xc3\xa4\xc3\xa4 aiempiin sovitteluratkaisuihin tyytym\xc3\xa4tt\xc3\xb6mi\xc3\xa4 miehi\xc3\xa4 hy\xc3\xb6kk\xc3\xa4\xc3\xa4m\xc3\xa4\xc3\xa4n Gunnarrin kimppuun. Gunnarr voittaa j\xc3\xa4lleen taistelun, mutta tulee tappaneeksi toisen miehen sellaisesta suvusta, josta on jo yhden surmannut. Surmien sovittelun seurauksena on, ett\xc3\xa4 Gunnarrin ja Kolskeggrin tulisi l\xc3\xa4hte\xc3\xa4 pois Islannista kolmen vuoden ajaksi. _NEWLINE__NEWLINE_Gunnarrin ja Kolskeggrin l\xc3\xa4ht\xc3\xb6\xc3\xa4 valmistellaan, mutta miesten ratsastaessa pois, Gunnarr tippuu hevosensa sel\xc3\xa4st\xc3\xa4 ja tulee katsoneeksi kotiinp\xc3\xa4in. H\xc3\xa4n on n\xc3\xa4kem\xc3\xa4st\xc3\xa4\xc3\xa4n niin otettu, ett\xc3\xa4 p\xc3\xa4\xc3\xa4tt\xc3\xa4\xc3\xa4 j\xc3\xa4\xc3\xa4d\xc3\xa4 sittenkin Islantiin. Gunnarrista tulee n\xc3\xa4in lainsuojaton, joka olisi kenen tahansa surmattavissa. H\xc3\xa4n jatkaa eloaan Islannissa kuin mit\xc3\xa4\xc3\xa4n ei olisi tapahtunut, mutta M\xc3\xb6r\xc3\xb0r ja h\xc3\xa4nen muut vihollisensa hautovat kostoa. He hy\xc3\xb6kk\xc3\xa4\xc3\xa4v\xc3\xa4t Gunnarrin kimppuun t\xc3\xa4m\xc3\xa4n ollessa kotona, mutta Gunnarr puolustautuu urhoollisesti, kunnes h\xc3\xa4nen jousensa j\xc3\xa4nne katkeaa. Hallger\xc3\xb0r kielt\xc3\xa4ytyy antamasta hiuksiaan jousen uutta j\xc3\xa4nnett\xc3\xa4 varten kostona siit\xc3\xa4, ett\xc3\xa4 Gunnarr on aiemmin l\xc3\xa4im\xc3\xa4ytt\xc3\xa4nyt h\xc3\xa4nt\xc3\xa4. Lopulta viholliset surmaavat Gunnarrin.\n_START_SECTION_\nK\xc3\xa1ri S\xc3\xb6lmundrinpoika ja Nj\xc3\xa1llin pojat\n_START_PARAGRAPH_\n\xc3\x9er\xc3\xa1inn Sigf\xc3\xbassinpoika ja Nj\xc3\xa1llin kaksi nuorempaa poikaa hankkivat mainetta ja kunniaa Norjassa. \xc3\x9er\xc3\xa1inn tuo matkalta mukanaan pahantahtoisen miehen nimelt\xc3\xa4 Hrappr, kun taas Nj\xc3\xa1llin pojat tuovat jaloksi mieheksi osoittautuneen K\xc3\xa1ri S\xc3\xb6lmundrinpojan (isl. S\xc3\xb6lmundarson), joka nai Nj\xc3\xa1llin tytt\xc3\xa4ren. Nj\xc3\xa1llin pojat ovat kuitenkin katkeria \xc3\x9er\xc3\xa1innille, joka piilotelleessaan Hrappria jaarli H\xc3\xa1konilta on aiheuttanut Nj\xc3\xa1llin pojille ongelmia. Vaikka ei pid\xc3\xa4k\xc3\xa4\xc3\xa4n asian esille ottamista j\xc3\xa4rkev\xc3\xa4n\xc3\xa4, Nj\xc3\xa1ll auttaa poikiaan asiansa ajamisessa. \xc3\x9erainn ei suostu sovitteluratkisuusn, ja h\xc3\xa4nen seuralaisensa, mukaan lukien  Hallge\xc3\xb0r pilkkaavat Nj\xc3\xa1llin poikia n\xc3\xa4iden tavatessa. _NEWLINE__NEWLINE_Nj\xc3\xa1llin pojat v\xc3\xa4ijyv\xc3\xa4t \xc3\x9er\xc3\xa1innia ja t\xc3\xa4m\xc3\xa4n joukkoja. Skarphe\xc3\xb0inn surmaa \xc3\x9er\xc3\xa1innin ja lis\xc3\xa4ksi hy\xc3\xb6kk\xc3\xa4\xc3\xa4j\xc3\xa4t tappavat nelj\xc3\xa4 miest\xc3\xa4, mukaan lukien Hrapprin. \xc3\x9er\xc3\xa1innin veli Ketill on naimisissa Nj\xc3\xa1llin tytt\xc3\xa4ren kanssa, ja Nj\xc3\xa1ll solmii sovun Ketillin kanssa. V\xc3\xa4ltt\xc3\xa4\xc3\xa4kseen riitaisuuksia Nj\xc3\xa1ll ottaa \xc3\x9er\xc3\xa1innin pojan H\xc3\xb6skuldrin kasvatikseen. H\xc3\xb6skuldr kasvaa Nj\xc3\xa1llin taloudessa ja Nj\xc3\xa1ll rakastaa h\xc3\xa4nt\xc3\xa4 paljon. Kun H\xc3\xb6skuldrista tulee t\xc3\xa4ysi-ik\xc3\xa4inen, Nj\xc3\xa1ll yritt\xc3\xa4\xc3\xa4 l\xc3\xb6yt\xc3\xa4\xc3\xa4 t\xc3\xa4lle arvon mukaisen puolison, Hildigunnrin. Hildigunnr kuitenkin kielt\xc3\xa4ytyy ja lupautuu puolisoksi H\xc3\xb6skuldrille vain, jos t\xc3\xa4st\xc3\xa4 tulisi go\xc3\xb0i-p\xc3\xa4\xc3\xa4llikk\xc3\xb6. Nj\xc3\xa1ll onnistuu hankkimaan H\xc3\xb6skuldrille p\xc3\xa4\xc3\xa4llikkyyden saatuaan yleisk\xc3\xa4r\xc3\xa4jill\xc3\xa4 aikaiseksi viidennesoikeuden perustamisen, ja H\xc3\xb6skuldr ja Hildigunnr menev\xc3\xa4t naimisiin._NEWLINE__NEWLINE_Saaga kertoo t\xc3\xa4ss\xc3\xa4 vaiheessa my\xc3\xb6s islantilaisten k\xc3\xa4\xc3\xa4ntymisest\xc3\xa4 kristityiksi vuoden 999 k\xc3\xa4r\xc3\xa4jill\xc3\xa4.\n_START_SECTION_\nH\xc3\xb6skuldrin surma ja Nj\xc3\xa1llin perheen polttaminen\n_START_PARAGRAPH_\nH\xc3\xb6skuldr menestyy p\xc3\xa4\xc3\xa4llikk\xc3\xb6n\xc3\xa4 kun taas M\xc3\xb6r\xc3\xb0r Valgar\xc3\xb0rinpoika katsoo oman p\xc3\xa4\xc3\xa4llikkyytens\xc3\xa4 heikkenev\xc3\xa4n. H\xc3\xa4n yllytt\xc3\xa4\xc3\xa4 Nj\xc3\xa1llin poikia H\xc3\xb6skuldria vastaan. N\xc3\xa4m\xc3\xa4 lankeavat M\xc3\xb6r\xc3\xb0rin ansaan. Er\xc3\xa4\xc3\xa4n\xc3\xa4 p\xc3\xa4iv\xc3\xa4n\xc3\xa4 he menev\xc3\xa4t ja surmaavat H\xc3\xb6skuldrin t\xc3\xa4m\xc3\xa4n ollessa kylv\xc3\xa4m\xc3\xa4ss\xc3\xa4 pellollaan. Nj\xc3\xa1llille H\xc3\xb6skuldrin kuolema on suuri menetys, ja h\xc3\xa4n suree kasvattipoikansa kuolemaa kovin._NEWLINE__NEWLINE_Hildigunnrin set\xc3\xa4 Flosi ottaa koston hoitaakseen ja etsii apua merkitt\xc3\xa4vilt\xc3\xa4 p\xc3\xa4\xc3\xa4llik\xc3\xb6ilt\xc3\xa4. Hildigunnr painostaa Flosia, ettei t\xc3\xa4m\xc3\xa4 tyytyisi muuhun kuin vain verikostoon. Asiaa puidaan k\xc3\xa4r\xc3\xa4jill\xc3\xa4, miss\xc3\xa4 Nj\xc3\xa1llin pojat etsiv\xc3\xa4t asialleen auttajia. Skarphe\xc3\xb0inn kuitenkin lausuu loukkauksia monelle sellaiselle miehelle, josta voisi olla Nj\xc3\xa1llin pojille apua. Yleisk\xc3\xa4r\xc3\xa4jill\xc3\xa4 saadaan aikaan p\xc3\xa4\xc3\xa4t\xc3\xb6s H\xc3\xb6skuldrin surmasta maksettavasta korvauksesta. Nj\xc3\xa1ll lis\xc3\xa4\xc3\xa4 lopuksi ker\xc3\xa4tyn korvauksen p\xc3\xa4\xc3\xa4lle hienon vaatteen, mutta Flosi katsoo tulleensa loukatuksi, kun h\xc3\xa4nelle sellaista kaunista pukinetta on tarjottu. Skarphe\xc3\xb0inn herjaa tapauksen seurauksena Flosia, ja k\xc3\xa4r\xc3\xa4jill\xc3\xa4 saavutettu sopimus raukeaa. _NEWLINE__NEWLINE_K\xc3\xa4r\xc3\xa4jien j\xc3\xa4lkeen saagassa kuvataan n\xc3\xa4kyj\xc3\xa4 ja ilmestyksi\xc3\xa4, jotka enteilev\xc3\xa4t yhteenottoa. Flosi miehineen saapuu Nj\xc3\xa1llin tilalle ja sytytt\xc3\xa4\xc3\xa4 talon tuleen. H\xc3\xa4n sallii naisten poistua talosta, mutta surmaa Helgi Nj\xc3\xa1llinpojan, joka yritt\xc3\xa4\xc3\xa4 poistua naiseksi pukeutuneena. Flosi pyyt\xc3\xa4\xc3\xa4 my\xc3\xb6s Nj\xc3\xa1llia ja Berg\xc3\xbe\xc3\xb3raa tulemaan ulos, mutta n\xc3\xa4m\xc3\xa4 kielt\xc3\xa4ytyv\xc3\xa4t ja sanovat mieluummin kuolevansa yhdess\xc3\xa4 poikiensa kanssa. Nj\xc3\xa1ll sanoo olevansa liian vanha kostamaan n\xc3\xa4iden kuoleman. Nj\xc3\xa1ll perheineen kuolee tulipalossa, mutta paikalla ollut K\xc3\xa1ri S\xc3\xb6lmundrinpoika p\xc3\xa4\xc3\xa4see pakenemaan. Flosi ymm\xc3\xa4rt\xc3\xa4\xc3\xa4, ett\xc3\xa4 K\xc3\xa1ri tulisi kostamaan perheen sis\xc3\xa4\xc3\xa4npolton.\n_START_SECTION_\nTaistelu yleisk\xc3\xa4r\xc3\xa4jill\xc3\xa4\n_START_PARAGRAPH_\nNj\xc3\xa1llin perheen sis\xc3\xa4\xc3\xa4npolttoa puidaan yleisk\xc3\xa4r\xc3\xa4jill\xc3\xa4. Kumpikin osapuoli ajaa asiaansa. Flosi suostuttelee laintuntijoista Eyj\xc3\xb3lfr B\xc3\xb6lverkrinpojan (isl. B\xc3\xb6lverksson) puolustamaan omaa puoltaan. Toinen osapuoli taas painostaa M\xc3\xb6r\xc3\xb0r Valgar\xc3\xb0rinpojan hoitamaan asiaa. Taustalla vaikuttaa Nj\xc3\xa1llin toinen kasvattipoika \xc3\x9e\xc3\xb3rhallr, jolle Nj\xc3\xa1ll on opettanut lakia, mutta joka ei pysty osallistumaan asian ajoon k\xc3\xa4r\xc3\xa4jille, koska joutuu tulehtuneen jalkansa vuoksi lep\xc3\xa4\xc3\xa4m\xc3\xa4\xc3\xa4n k\xc3\xa4r\xc3\xa4j\xc3\xa4paikalla teltassa. Osapuolet eiv\xc3\xa4t saavuta k\xc3\xa4r\xc3\xa4jill\xc3\xa4 sopua, ja kun lailliset keinot eiv\xc3\xa4t n\xc3\xa4yt\xc3\xa4 johtavan mihink\xc3\xa4\xc3\xa4n \xc3\x9e\xc3\xb3rhallr raivostuu, puhkaisee jalassaan olevan paiseen ja m\xc3\xa4d\xc3\xa4n ja veren virratessa maahan h\xc3\xa4n aloittaa taistelun. Useampi mies, mukaan lukien Flosin sukulaismies Lj\xc3\xb3tr saa surmansa, ennen kuin Snorri go\xc3\xb0i saa vastapuolet erotettua toisistaan. _NEWLINE__NEWLINE_Lj\xc3\xb3trin is\xc3\xa4, Hallr S\xc3\xad\xc3\xb0alainen j\xc3\xa4tt\xc3\xa4\xc3\xa4 vaatimatta korvauksia poikansa surmasta saadakseen aikaan sovun. Rauha saadaan solmittua, ja sen seurauksena k\xc3\xa4r\xc3\xa4jill\xc3\xa4 olleet maksavat yhdess\xc3\xa4 Hallrille korvauksen, josta tulee yhteens\xc3\xa4 nelinkertainen m\xc3\xa4\xc3\xa4r\xc3\xa4 aiempiin vastaaviin korvauksiin verrattuna. Nj\xc3\xa1llin perheen polttajat tuomitaan maanpakoon.\n_START_SECTION_\nKoston kierteen j\xc3\xa4lkimainingit\n_START_PARAGRAPH_\nSaagan loppuosa kertoo, miten K\xc3\xa1ri kostaa polttamisessa mukana olleille. H\xc3\xa4nt\xc3\xa4 auttaa Nj\xc3\xa1llin sukulaispoika \xc3\x9eorgeir ja er\xc3\xa4s mies nimelt\xc3\xa4 Bj\xc3\xb6rn. K\xc3\xa1ri seuraa polttajia aina Orkneysaarille ja Walesiin asti. _NEWLINE__NEWLINE_Flosi tekee pyhiinvaelluksen Roomaan, saa siell\xc3\xa4 synninp\xc3\xa4\xc3\xa4st\xc3\xb6n itselt\xc3\xa4\xc3\xa4n paavilta ja palaa sitten Islantiin. K\xc3\xa1ri l\xc3\xa4htee h\xc3\xa4nkin pyhiinvaellukselle etel\xc3\xa4\xc3\xa4n ja saa synninp\xc3\xa4\xc3\xa4st\xc3\xb6n. Sitten h\xc3\xa4n seuraa Flosia, mutta joutuu haaksirikkoon l\xc3\xa4hell\xc3\xa4 Flosin tilaa. K\xc3\xa1ri ja Flosi kohtaavat kun K\xc3\xa1ri tulee pyyt\xc3\xa4m\xc3\xa4\xc3\xa4n Flosilta apua ja he solmivat lopulliset rauhan. K\xc3\xa1ri ottaa puolisokseen H\xc3\xb6skuldrin lesken, Hildigunnrin. Flosin lopusta kerrotaan, ett\xc3\xa4 h\xc3\xa4n matkaa vanhana miehen\xc3\xa4 Norjaan, mutta l\xc3\xa4htee paluumatkalle hyvin my\xc3\xb6h\xc3\xa4\xc3\xa4n syksyll\xc3\xa4, hyvin huonokuntoisella aluksella. Ihmisten puhuessa aluksen kunnosta, Flosi toteaa sen olevan juuri sopiva vanhalle miehelle, joka tulisi kuolemaan. Matkalla Norjasta Islantiin Flosi katoaa, eik\xc3\xa4 h\xc3\xa4nt\xc3\xa4 n\xc3\xa4hd\xc3\xa4 en\xc3\xa4\xc3\xa4 koskaan.'